Man in motor geskiet op snelwegDie toneel in Prospecton (Foto: Rescue Care) ŉ Man van Prospecton, suid van Durban in KwaZulu-Natal, is in ŉ ernstige toestand in die hospitaal opgeneem nadat hy Dinsdagmiddag onder verdagte omstandighede beheer oor sy motor verloor het op die N2 in dié provinsie. Garrith Jamieson, Rescue Care-woordvoerder, sê die man is glo in sy bolyf geskiet terwyl hy besig was om te bestuur wat veroorsaak het dat hy beheer oor die voertuig verloor het. Jamieson sê die man se voertuig het die besige N2-hoofweg verlaat, maar geen ander voertuie was in die ongeluk betrokke nie. Die motor, ŉ wit Volkswagen Citi Golf, het tot stilstand gekom in ŉ vleiland. Nooddienste kon daarin slaag om die man te stabiliseer voordat hy na ŉ nabygeleë hospitaal gehaas is vir dringende mediese sorg. Jamieson sê meer besonderhede oor die voorval is nie in dié stadium bekend nie. ŉ Polisieondersoek duur voort. Die toneel in Prospecton (Foto: Rescue Care)